Diari Oficial de la Generalitat Valenciana


Sumari del DOGV 9611, del 06-06-2023 (2023/5736)

ORDRE 7/2023, de 23 de maig, de la Conselleria de Justícia, Interior i Administració Pública, per la qual s'aproven les bases reguladores i la convocatòria de concessió d'ajudes a persones físiques o jurídiques vinculades al món taurí per a l'organització d'actes commemoratius de l'Any Joaquín Sorolla durant 2023.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9611

Data del DOGV
:   06-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5736


Data del document
:   23-05-2023

Organisme emissor
:   Conselleria de Justícia, Interior i Administració Pública

Tipus de document
:   Ordre

Anàlisi jurídica

 Descriptors 

:   * Conselleria de Justícia, Interior i Administració Pública
    * legislació
    * espectacle d'animals

ORDRE 7/2023, de 23 de maig, de la Conselleria de Justícia, Interior i Administració Pública, per la qual s'aproven les bases reguladores i la convocatòria de concessió d'ajudes a persones físiques o jurídiques vinculades al món taurí per a l'organització d'actes commemoratius de l'Any Joaquín Sorolla durant 2023. [2023/5736]  
La Generalitat Valenciana ostenta la competència exclusiva en matèria d'espectacles (article 41.1.30a de l'Estatut d'Autonomia aprovat per Llei orgànica 5/1982, d'1 de juliol, modificat per Llei orgànica 1/2006, de 10 d'abril).  
En la seua organització, la Conselleria de Justícia, Interior i Administració Pública és el Departament de la Generalitat competent en matèria d'Espectacles (articles 76 i 77 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat).  
D'acord amb el referit en l'article 12 del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, la Secretaria Autonòmica de Seguretat i Emergències és l'òrgan administratiu competent en matèria taurina.  
En aquest marc, els espectacles taurins són una espècie dins del gènere Espectacles, uns esdeveniments que, per la seua singularitat, posseeixen una normativa específica i individualitzada situada tant en el reglament d'espectacles taurins aprovat pel Reial decret 145/1996, de 2 de febrer, com pel reglament aprovat pel Decret 31/2015, de 6 de març, pel qual es regulen els festejos taurins tradicionals a la Comunitat Valenciana (bous al carrer).  
Cal afegir-hi el que es disposa en la Llei 18/2013, de 12 de novembre, per a la regulació de la tauromàquia com a patrimoni cultural. Una llei en el preàmbul de la qual s'albiren les dues branques en què aquella es divideix (els espectacles de lídia en plaça i els espectacles populars al carrer) i que són, per se, «expressió rellevant de la cultura tradicional del poble espanyol».  
Dins d'aquesta regulació, l'article 3 de la referida llei assenyala que «en la seua condició de patrimoni cultural, els poders públics garantiran la conservació de la tauromàquia i en promouran l'enriquiment, d'acord amb el que es preveu en l'article 46 de la Constitució».  
Més concreta és l'ordenació contemplada en el títol III del reglament aprovat pel Decret 31/2015 adés esmentat. Aquesta previsió normativa regula el reconeixement i la protecció dels festejos tradicionals coneguts per bous al carrer (article 78), el suport institucional a aquells (article 79) així com, fins i tot, la creació d'una línia de subvencions i ajudes a organitzadors i promotors (article 83).  
D'aquesta manera, els pressupostos de la Generalitat per a l'any 2023, contemplen una subvenció sota la denominació «Any Joaquim Sorolla» destinada a organitzar una sèrie d'actes durant aquest exercici programats per a commemorar el centenari de la defunció del cèlebre pintor valencià des de la perspectiva taurina. Aquesta línia refereix com a beneficiaris a «persones físiques o jurídiques vinculades al món taurí tant de lídia com de bous al carrer», trobant-se inclosa en el Pla Estratègic de Subvencions de la Conselleria de Justícia, Interior i Administració Pública 2023-2025, aprovat mitjançant Resolució de 6 de febrer de 2023.  
La indicada dotació pressupostària i el seu objecte s'emmarca dins de la declaració efectuada pel Consell de la Generalitat de l'any 2023 com a «Any Joaquim Sorolla» d'acord amb el fixat en el Decret 3/2023, de 20 de gener, publicat en el Diari Oficial de la Generalitat Valenciana de 24.01.2023.  
Per tot això, d'acord amb els articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb la Llei 38/2003, de 17 de novembre, general de subvencions, i fent ús de les atribucions conferides per l'article 6 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, previ informe de l'Advocacia de la Generalitat i de la Intervenció Delegada, ordene  
  
Primer. Aprovació de les bases reguladores i de la convocatòria  
En virtut de la present Ordre s'aproven les bases reguladores i la convocatòria de concessió d'ajudes a persones físiques o jurídiques vinculades al món taurí, amb la finalitat de l'organització d'actes commemoratius de l'Any Joaquim Sorolla durant 2023.  
Les referides bases es troben previstes en l'annex de la present Ordre.  
  
Segon. Delegació de competències  
Es delega en la persona titular de la Secretaria Autonòmica de Seguretat i Emergències la resolució de concessió de les ajudes que es convoquen d'acord amb aquestes bases reguladores.  
  
Tercer. Notificació a la Comissió Europea  
Als efectes assenyalats en el Decret 128/2017 del Consell, de 29 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les que es regulen i convoquen per aquesta ordre no estan subjectes a la política de competència de la Unió Europea en matèria de subvencions públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea.  
  
  
Quart. Publicar la present Ordre en el Diari Oficial de la Generalitat Valenciana.  
  
Cinqué. Eficàcia  
Aquesta Ordre entrarà en vigor l'endemà de la publicació en el Diari Oficial de la Generalitat Valenciana.  
  
Contra aquesta Resolució, que posa fi a la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la publicació, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa; o bé, potestativament, recurs de reposició davant aquest mateix òrgan en el termini d'un mes, computat en els mateixos termes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que les persones interessades puguen presentar qualsevol altre que estimen pertinent.  
  
València, 23 de maig de 2023.  
  
La consellera de Justícia, Interior i Administració Pública  
GABRIELA BRAVO SANESTANISLAO  
  
  
  
Annex  
Bases reguladores i convocatòria per a la concessió d'ajudes a persones físiques o jurídiques vinculades al món taurí per a l'organització d'actes commemoratius de l'Any Joaquim Sorolla durant 2023.  
  
Primera. Objecte de l'ajuda  
1. L'objecte d'aquestes ajudes és subvencionar l'organització d'un conjunt d'actes públics destinats a la commemoració, des de la perspectiva taurina, de «l'Any Joaquim Sorolla». Aquests actes públics s'efectuaran en els municipis de la Comunitat Valenciana que ho sol·liciten durant l'any 2023.  
2. La concessió de les subvencions es realitzarà mitjançant el procediment de concurrència competitiva al qual es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i l'article 22 de la Llei 38/2003, de 17 de novembre, general de subvencions.  
3. Les condicions per a la concessió de la subvenció es determinaran d'acord amb el que es preveu en aquestes bases i convocatòria. En tot cas, tindran com a objecte les actuacions indicades en a l'apartat 1 d'aquest article.  
Segona. Entitats beneficiàries i requisits  
1. Seran beneficiàries d'aquestes ajudes les persones físiques o jurídiques vinculades al món taurí tant de lídia com de festejos taurins tradicionals (bous al carrer).  
2. Podran ser beneficiàries les persones que complisquen els requisits següents:  
a) Ser persones físiques el vincle de les quals amb la tauromàquia quede demostrat per la seua pertinença a alguna associació, entitat o una altra persona jurídica vinculada al món taurí pel seu objecte social o activitat siga com a associat, soci o representant d'aquestes. En aquest cas, la sol·licitud presentada per la persona física no serà incompatible amb la que, si fa el cas, presentara així mateix la persona jurídica a la qual aquella pertanguera.  
b) Ser persones físiques, el vincle de les quals amb la tauromàquia quede demostrat per ser professional taurí d'acord amb les dades que consten en el Registre General de Professionals Taurins del Ministeri de Cultura.  
c) Estar constituïda com a federació, associació, fundació, penya o una altra forma jurídica admesa en Dret, degudament inscrita en el registre oficial corresponent.  
d) Disposar de prou capacitat econòmica, financera i operativa per a garantir l'execució de l'operació proposada. Aquesta capacitat quedarà acreditada d'acord amb l'indicat en la base huitena.  
f) No podran obtindre la condició de persona beneficiària de les ajudes regulades en aquesta ordre, aquelles en qui concórrega alguna de les circumstàncies recollides en l'article 13.2 i 13.3 de la Llei 38/2003, de 17 de novembre, general de subvencions.  
  
Tercera. Obligacions de les persones beneficiàries  
Sense perjudici de les obligacions previstes amb caràcter general en l'article 14 de la Llei 38/2003, de 17 de novembre, general de subvencions, les persones beneficiàries queden subjectes a les obligacions de caràcter general següents:  
a) Complir la finalitat i realitzar l'actuació seleccionada en els termes i condicions establits en la resolució de concessió.  
b) Justificar, dins del termini i en la forma escaient, davant l'òrgan concedent el compliment dels requisits i condicions, així com l'efectiva aplicació dels fons a la finalitat per a la qual van ser aprovats.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, i aportar quanta informació li siga requerida en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, inclosos els documents electrònics, durant un termini de tres anys.  
f) En qualsevol acció de promoció i divulgació relacionada amb l'objecte d'aquestes ajudes es farà constar expressament el finançament de la Generalitat Valenciana.  
g) Presentar una proposta de calendari de realització d'actuacions de promoció de la figura del pintor Joaquim Sorolla que abaste, almenys, dos municipis de cadascuna de les províncies de la Comunitat Valenciana durant l'any 2023. Aquesta proposta inclourà un acte específic de presentació de l'Any Joaquim Sorolla.  
h) Presentar una memòria amb el contingut dels esdeveniments a organitzar en els diferents municipis. Aquest contingut ha de contemplar, almenys, la realització d'una exposició itinerant sobre l'obra de Joaquim Sorolla (panells, fotografies, reproduccions de la seua obra, etc.), i actuacions d'índole cultural com ara col·loquis, projeccions, dissertacions, conferències, etc.  
  
Quarta. Despeses subvencionables  
1. Seran subvencionables:  
- Despeses derivades de l'organització i realització dels esdeveniments que es corresponguen amb l'objecte de la subvenció efectuats en els diferents municipis on es duguen a terme (objectes mobles, muntatge, transport, lloguer del local, si fa el cas, contractació de ponents, etc).  
- Despeses de publicitat i divulgació, incloent-hi materials gràfics tant en format físic com digital.  
- Despeses d'activitats vinculades al món taurí que es deriven d'aquelles que s'efectuen i es corresponguen amb l'objecte de la subvenció.  
A l'efecte, s'entendrà que la despesa s'ha realitzat quan s'haja dut a terme l'activitat subvencionada que l'origina i quan aquesta haja sigut efectivament pagada dins del termini d'execució establit.  
  
2. No seran subvencionables:  
- Despeses de retribució de les persones organitzadores (assignació de sou, dietes de desplaçament, despeses de menjars i altres de caràcter equivalent).  
3. L'execució de l'actuació subvencionable podrà haver-se iniciat, i si fa el cas conclòs, pel beneficiari, dins de l'any 2023.  
  
Cinquena. Subcontractació  
La realització de l'activitat subvencionada corresponent a l'organització dels actes commemoratius és obligació pròpia de la persona beneficiària, sense que escaiga la subcontractació en terceres persones.  
  
No obstant, això no és obstacle per a contractar persones presentadores de l'acte, ponents, conferenciants o altres partícips que desenvolupen la seua activitat i doten aquell de contingut. Així mateix, s'atendrà en allò que escaiga al que es disposa en les presents bases reguladores i als límits i requisits fixats en els articles 29 de la Llei general de subvencions, i 68 del seu Reglament de desenvolupament.  
  
Sisena. Import subvencionable i finançament  
L'import màxim de la subvenció podrà cobrir fins al 100 % de les despeses subvencionables assumides per l'entitat beneficiària, i en tot cas no podrà ser superior a la quantia prevista en els pressupostos de la Generalitat.  
  
Setena. Dotació pressupostària  
1. Les ajudes contemplades es concediran amb càrrec als pressupostos de la Generalitat Valenciana. La quantia destinada a l'efecte ascendeix a 25.440 euros (Línia S9107000).  
2. La concessió de les ajudes estarà condicionada a la disponibilitat pressupostària, i en tot cas, fins a esgotar-se el crèdit previst.  
3. L'import de la despesa autoritzada no podrà ser incrementat, amb caràcter previ a la resolució de les sol·licituds presentades per l'òrgan convocant.  
  
Vuitena. Presentació de sol·licituds i documentació  
1. Les sol·licituds d'ajuda es presentaran en el termini de quinze dies hàbils a comptar des de l'endemà de la publicació d'aquesta ordre en el Diari Oficial de la Generalitat Valenciana.  
Les sol·licituds es dirigiran a la Secretaria Autonòmica de Seguretat i Emergències.  
2. De conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques, la presentació de les sol·licituds i la documentació complementària es realitzarà per les persones jurídiques exclusivament de manera telemàtica, a través del formulari inclòs en la seu electrònica de la Generalitat Valenciana. Els documents originals hauran de ser digitalitzats i presentats juntament amb la sol·licitud com a arxius annexos a aquesta.  
  
Les persones físiques podran fer ús d'aquesta via telemàtica o optar per altres mitjans de comunicació, llevat que estiguen obligades a relacionar-se a través de mitjans electrònics amb les administracions públiques. Aquesta última opció també s'aplicarà a les persones físiques que per la seua capacitat tècnica o professió quede acreditat que tenen accés i disponibilitat dels mitjans electrònics necessaris per a això.  
3. Les sol·licituds d'ajuda s'acompanyaran de la documentació següent:  
a) Si és persona física:  
a1) Documentació identificativa del sol·licitant. En cas de representant, poder bastant per a actuar en el seu nom i representació.  
a2) Certificat emés per la secretaria de l'associació, entitat o una altra persona jurídica de la condició d'associat, soci o representant d'aquestes.  
a3) Carnet vigent de professional taurí o certificat expedit pel Registre General de Professionals Taurins del Ministeri de Cultura, acreditatius que la persona sol·licitant està donada d'alta en aquesta professió.  
  
a4) Declaració jurada sobre la seua solvència suficient i manca de deutes.  
b) Si és persona jurídica:  
b1) Escriptura o document públic de constitució. Estatuts de l'entitat inscrits en registre oficial. Còpia del NIF i documentació que acredite la representació que ostenta el signant de la sol·licitud.  
b2) Certificació del registre oficial corresponent d'estar inscrita i constituïda com a federació, associació, fundació, penya o una altra forma jurídica admesa en Dret.  
b3) Documents emesos l'Agència Estatal de l'Administració Tributària, Tresoreria General de la Seguretat Social i de l'Agència Tributària Valenciana (ATV), acreditatius d'estar al corrent de les seues obligacions respectives.  
b4) Certificació del seu estat comptable corresponent a l'any 2022 aprovat pel seu òrgan de govern.  
c) En tots els casos:  
c1) Memòria en la qual es reculla una programació d'esdeveniments a efectuar durant 2023 en les tres províncies de la Comunitat d'acord amb el que es preveu en el base onze d'aquesta convocatòria.  
Aquesta memòria recollirà el contingut dels esdeveniments a realitzar d'acord amb aquesta base deu.  
c2) Certificats acreditatius d'estar al corrent en el compliment de les obligacions amb la AEAT, TGSS i ATV. Tret que la persona interessada autoritze la Generalitat a efectuar aquestes comprovacions.  
  
4. Només es podrà presentar ona sol·licitud per cada persona física o jurídica sol·licitant. En cas de presentar més d'una, només es tindrà en compte la presentada en últim lloc.  
  
Novena. Instrucció  
1. La instrucció del procediment correspondrà al servei competent en matèria d'Espectacles Públics i Activitats Recreatives, adscrit a la Direcció General d'Interior de la Secretaria Autonòmica de Seguretat i Emergències. Aquest servei analitzarà les sol·licituds i la documentació presentada, i avaluarà, en cada cas, la concurrència dels requisits exigits.  
  
2. Si la sol·licitud presentada no reunira els requisits exigits o no s'acompanyara de tots o algun dels documents preceptius, l'òrgan instructor requerirà l'interessat perquè, en el termini de 10 dies, esmene la falta o acompanye els documents preceptius amb la indicació que, si així no ho fera, se'l tindrà per decaigut en la seua petició, prèvia resolució d'arxiu, que haurà de ser dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. L'òrgan instructor realitzarà d'ofici quantes actuacions estime necessàries per a la determinació, coneixement i comprovació de les dades aportades pel subjecte o entitat sol·licitant, en la valoració del compliment dels requisits exigits en l'obtenció de la condició d'entitat beneficiària, en virtut dels quals ha de pronunciar-se la resolució i emetrà un informe sobre els projectes que elevarà a la comissió de valoració.  
  
  
Deu. Valoració  
1. Les sol·licituds seran valorades per una Comissió de Valoració, composta per la persona titular de la Subdirecció General d'Espectacles i Establiments Públics, que ostentarà la presidència, i dues persones tècniques de la Secretaria Autonòmica de Seguretat i Emergències, que ostenten plaça de prefectura de servei, de les quals una ostentarà la secretaria. Es procurarà que la seua composició siga equilibrada entre persones de tots dos gèneres.  
2. Conclòs el procés d'avaluació, la comissió de valoració emetrà una proposta de concessió en la qual es concrete el resultat de l'avaluació efectuada. La proposta contindrà:  
- La llista de sol·licituds a les quals es proposa concedir la subvenció, ordenada per la puntuació obtinguda de major a menor, fins a esgotar l'import global màxim.  
- El gaste elegible, la quantia de l'ajuda concedida i la motivació, si fa el cas, de les despeses no acceptades.  
- La llista de les sol·licituds que formen part de la llista de reserva, degudament prioritzada en funció de la puntuació obtinguda i que estarà formada per aquelles sol·licituds que no puguen ser concedides per insuficiència de la consignació pressupostària.  
- La llista de sol·licituds que es proposa denegar, degudament motivada.  
  
Onze. Criteris de valoració  
1. Les sol·licituds es puntuaran segons els criteris de valoració, fins a un màxim de 100 punts. No es consideraran com a subvencionables sol·licituds que hagen obtingut menys de 40 punts.  
2. Amb la limitació de puntuació màxima a dalt indicada, els criteris de valoració seran els següents:  
A) Nombre total de municipis en els quals es realitzarà l'esdeveniment (mínim de dos per província).  
- Més de 12 municipis en total: 30 punts.  
- Entre sis i 12 municipis en total: 20 punts.  
- Sis municipis en total: 10 punts.  
B) Població dels municipis en els quals es realitzarà l'esdeveniment.  
- Municipis de més de 50.000 habitants: addició de 8 punts per cadascun.  
- Municipis entre 20.000 i 50.000 habitants: addició de 5 punts.  
- Municipis fins a 20.000 habitants: addició de 3 punts.  
C) Contingut dels esdeveniments:  
C1) Contingut general. Serà valorat per la Comissió de Valoració en funció de:  
- Exposició dedicada a Joaquim Sorolla: nombre d'elements o objectes, grandària, qualitat o valor intrínsec de l'element o objecte (panells, fotografies, litografies i equivalents): fins a 15 punts.  
- Projeccions (documental d'elaboració pròpia o adquirit per qualsevol manera admesa en Dret): fins a 15 punts.  
- Col·loquis amb moderador i personal entés en la matèria: fins a 10 punts.  
- Ponència / dissertació / conferencia sobre Joaquim Sorolla: fins a 10 punts.  
- Altres actuacions a proposar per les persones interessades: 5 punts.  
C2) Contingut específic taurí: actuacions anteriors amb contingut taurí (a apreciar per la comissió avaluadora): increment de fins a 10 punts més per cadascuna.  
3. En cas d'igualtat en la puntuació obtinguda entre dues o més sol·licituds, aquestes s'ordenaran per ordre de data de presentació de la sol·licitud.  
  
Dotze. Resolució  
1. L'òrgan instructor, a la vista de l'expedient i de l'informe de l'òrgan col·legiat, procedirà a elevar la proposta de resolució, que haurà d'expressar la indicació del sol·licitant per al qual es proposa la concessió de la subvenció i la seua quantia, i especificarà la seua avaluació i els criteris de valoració seguits per a efectuar-la.  
2. Solament en cas que figuren en el procediment altres fets, al·legacions i elements diferents de les adduïts pels interessats, es formularà proposta de resolució provisional, degudament motivada, que haurà de notificar-se als interessats, i es concedirà un termini de 10 dies per a presentar-hi al·legacions.  
3. La concessió de la subvenció s'efectuarà per resolució de la persona titular de la Secretaria Autonòmica de Seguretat i Emergències, per delegació de la persona titular de la Conselleria de Justícia, Interior i Administració pública. Aquesta concessió es publicarà en el Diari Oficial de la Generalitat Valenciana.  
4. El termini màxim de resolució i notificació serà de dos mesos des de la publicació d'aquesta ordre de bases i convocatòria. Vençut el termini sense haver-se notificat resolució expressa, el sol·licitant podrà entendre desestimada la sol·licitud. Totes les notificacions s'adequaran al que es preveu en l'article 40 de la Llei 39/2015, d'1 d'octubre, del procediment administratiu comú de les administracions públiques.  
5. La resolució de concessió no esgota la via administrativa i, contra ella, es podrà interposar recurs d'alçada en el termini d'un mes, a comptar des de l'endemà d'aquell en què tinga lloc la seua notificació d'acord amb el que es preveu en els articles 121 i 122 de la Llei 39/2015.  
  
  
  
Tretze. Compatibilitat ajudes  
La subvenció serà compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que el seu import, aïlladament considerat o en concurrència amb altres subvencions, ajudes, ingressos o recursos, no supere el cost de l'actuació subvencionada.  
  
Catorze. Termini d'execució de les actuacions  
Les actuacions s'executaran sempre dins de l'any natural de 2023 sense que n'escaiga la pròrroga a l'exercici 2024.  
En aquest marc, seran subvencionables les actuacions realitzades en 2023 abans de l'entrada en vigor de la present ordre sempre que s'ajusten al que es preveu en aquesta.  
  
Quinze. Justificació i control de les actuacions  
1. Les persones beneficiàries de l'ajuda per les activitats i conceptes subvencionables hauran de justificar l'execució d'aquestes mitjançant la presentació a la Secretaria Autonòmica de Seguretat i Emergències de la documentació corresponent. Aquesta justificació s'efectuarà en el cas de les persones jurídiques per via telemàtica, o bé per aquesta o per una altra via, si es tracta de persones físiques d'acord amb el que es preveu en l'article 14 Llei 39/2015, d'1 d'octubre. La documentació a presentar serà la següent:  
a) Una memòria de les despeses haguts, justificativa del compliment de les condicions imposades en la concessió de la subvenció, amb indicació del nombre i contingut dels esdeveniments realitzats.  
b) Una memòria econòmica justificativa del cost executat, amb una relació de les factures i certificacions, per concepte de despesa, amb identificació de la persona creditora, del document, el seu import, data d'emissió i data de pagament.  
f) Certificació per part de l'òrgan competent, acreditativa que l'entitat es troba al corrent en el compliment de les obligacions per reintegrament de subvencions que, si fa el cas, se li hagueren exigit, de conformitat amb el que determina l'article 34.5 de la Llei 38/2003, de 17 de novembre, general de subvencions.  
2. En qualsevol moment, els serveis tècnics de la Secretaria Autonòmica de Seguretat i Emergències podran realitzar les oportunes inspeccions tècniques i requerir la documentació que permeta comprovar el compliment de les condicions exigides en la concessió de la subvenció.  
  
3. A més del sotmetiment a qualsevol actuació de comprovació i control financer que corresponga a la Intervenció General, l'òrgan concedent podrà efectuar les comprovacions que estimara convenient a l'efecte de verificar l'execució de les obligacions del concessionari d'acord amb l'indicat en l'article 196.3 Llei 1/2015, de 6 de febrer, d'hisenda pública, del sector públic instrumental i de subvencions.  
  
  
Setze. Pagament  
1. El pagament de la subvenció concedida es realitzarà després de la presentació de la documentació justificativa que acredite la realització de tots els esdeveniments en els diferents municipis previstos.  
2. A la vista de la documentació presentada en l'informe justificatiu final, l'òrgan instructor certificarà la part de l'actuació realment duta a terme, i especificarà l'import de la subvenció abonable.  
  
3. No podrà realitzar-se el pagament de les ajudes en tant el beneficiari no es trobe al corrent en el compliment de les seues obligacions tributàries amb l'administració, o mantinga deutes per resolució d'idoneïtat de reintegrament, o no estiga al corrent en el compliment de les seues obligacions tributàries i amb la Seguretat Social.  
  
Dèsset. Modificació de la resolució  
1. Les condicions inicials de la resolució de selecció podran ser parcialment modificades sempre que els canvis no afecten els objectius perseguits amb l'ajuda, als aspectes fonamentals de les actuacions proposades, a la valoració per la qual han sigut seleccionats i no suposen increment de l'ajuda inicialment assignada.  
2. La modificació haurà de ser sol·licitada per la persona beneficiària abans d'un mes per a la finalització del termini per a la realització de l'actuació objecte de l'ajuda, i es resoldrà per l'òrgan concedent, en el termini màxim de quinze dies hàbils des de la data de presentació de la sol·licitud de modificació. Transcorregut el termini sense haver-se notificat resolució expressa, es podrà tindre per desestimada la modificació sol·licitada.  
3. L'alteració de les condicions tingudes en compte per a la concessió de l'ajuda, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, podrà donar lloc a la modificació de la resolució de concessió de les ajudes regulades per la present ordre.  
  
  
Díhuit. Reintegrament o pèrdua del dret al cobrament de la subvenció  
1. En els supòsits previstos en l'article 37 de la Llei 38/2003, de 17 de novembre, general de subvencions, l'incompliment de les obligacions podrà donar lloc, previ tràmit d'audiència, al reintegrament o pèrdua de dret al cobrament, total o parcial, de l'ajuda concedida, sense perjudici d'altres responsabilitats en les quals poguera incórrer-se, conforme al procediment legalment establit.  
2. El reintegrament total de les quantitats percebudes o pèrdua del dret al cobrament total de l'ajuda concedida es produirà a conseqüència dels incompliments següents:  
a) Falsejament de les condicions o requisits exigits o ocultació d'aquells que hagueren sigut causa de la seua denegació.  
b) Incompliment total de l'objecte que justifica la concessió de la subvenció.  
c) Negativa, resistència o obstrucció a les actuacions de control i comprovació financer de l'administració.  
3. Els altres incompliments d'obligacions recollides en aquesta ordre podran donar lloc a reintegraments parcials o declaracions de pèrdua del dret al cobrament parcials, tot respectant el principi de proporcionalitat d'acord amb la naturalesa, causes de l'incompliment i la seua incidència en l'objecte de la subvenció, així com a la intencionalitat, reiteració i reincidència. En tot cas, la valoració desfavorable o, fruit d'inspeccions o controls, la detecció provada d'incompliments en l'execució de les activitats regulades per la present ordre comportarà la reducció de l'ajuda, d'acord amb el que s'estableix en la Llei 38/2003, de 17 de novembre, general de subvencions.  
4. Les persones beneficiàries de les ajudes queden sotmeses al règim d'infraccions i sancions establides en el títol IV de la Llei 38/2003, de 17 de novembre, general de subvencions.  
  
Dènou. Protecció de dades de caràcter personal  
1. La gestió de les ajudes previstes en les presents bases comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades; i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. La informació que ha de facilitar-se a les persones interessades en relació amb les seues dades de caràcter personal s'adequarà al que es preveu en els articles 13 i 14 del Reglament (UE) 2016/679, i l'article 11 de la Llei orgànica 3/2018, de 5 de desembre.  
  
Vint. Transparència, subministrament d'informació i dades obertes  
Les persones beneficiàries tenen les obligacions següents:  
a) Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
b) Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei 1/2022, de 13 d'abril, en el termini de quinze dies hàbils des del requeriment.  
c) La disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes.  
  
Vint-i-una. Règim sancionador  
Les persones o entitats beneficiàries de les subvencions quedaran subjectes a les responsabilitats i règim sancionador regulat en el capítol IV, títol X de la Llei 1/2015, de 6 de febrer, de la Generalitat, d'hisenda pública, sector públic instrumental i de subvencions, per la comissió de les infraccions administratives contemplades en la normativa estatal bàsica. Així mateix, quedaran sotmeses al que s'estableix en la legislació de procediments administratiu comú i del procediment sancionador.